SZEPTEMBER 16.
A fölötte hírneves, Szent Eufémia nagyvértanúnő emléke
hajnali szolgálaton
Tropár 1. hang	
Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel őrizd meg a te népedet! 
Dicsőség… 4. hang
A te báránykád, Eufémia, * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszítettem * és eltemetkezem veled keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * ki szeretettel áldozom föl magamat tenéked! * Az ő könyörgésére * üdvözítsd a mi lelkünket, ó Irgalmas!
Most és… 1. hang	
Üdvözítsd, Uram, a te népedet… 
Az első zsoltárcsoport után a szent kathizma
4. hang. Minta: Aki önként...
Mivel szeretted a vőlegényt, Krisztust, * szépen előkészítetted lámpádat, * erényeiddel fényeskedtél, ó nagyhírű. * Azért vele együtt bevonultál a menyegzőre, * küzdelmedért elnyerted tőle a győzelmi koszorút. * Szabadíts meg a veszélyektől bennünket, *’ és mi híven ünnepeljük a te emlékedet!
Dicsőség... most és… Mintadallam
Aki önként emelkedtél föl a keresztre, Krisztus Istenünk, * ajándékozd kegyelmedet a te rólad nevezett új népednek, * örvendeztesd meg erőddel hívő népedet, * és segítsd diadalra a rátámadó gonosszal szemben! * Hiszen a te szövetséged béke fegyvere, *’ legyőzhetetlen győzelmi jel! 
A második zsoltárcsoport után a szent kathizma
4. hang. Minta: Aki önként....
A te küzdelmed és győzelmi koszorúd, ó szent, * verejtéked és csodáid, tisztaságos, * kudarcra ítélte az ördög győzelmi reményeit. * Teljes szívedből Krisztus után vágyódtál, * mert a te Vőlegényed ő lett; * sem kín, sem halál nem rémített, * hanem magadat teljesen Istennek szentelted, *’ és a hit koszorújával ékeskedsz.
Dicsőség... most és... ugyanarra
A Paradicsomban rettentően elbuktam * a gyilkos gonosz tanácsára, * de a Golgotán újra fölemeltél, Krisztusom, * a keresztfával orvosoltad a fa átkát * és megölted a csábítással reám halált hozó kígyót * és isteni életet ajándékoztál nékem. *’ Dicsőség a te szent megfeszíttetésednek, ó Uram!
[bookmark: _GoBack]Kánon 
I. óda. 8. hang
Keresztet jelezvén vesszejével Mózes, * a gyalog menő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * fáraó szekereit * a hullámokba temeté. * Miért is Krisztus Istenünknek énekeljünk, * mert ő megdicsőült!
A szeplőtelen szenvedés jelét önmagán már előre hirdette egykor Mózes, amikor a papok között megállt, kereszt alakban kitárta kezét és ezzel győzelmi jelet készített, úgyhogy az elvetemült Amalek erejét megsemmisítette. Ezért Krisztus Istenünknek énekeljünk, mert ő megdicsőült!
Mózes egy póznára tette föl a gyógyszert, amely a mérges, romlást hozó kígyómarást megszüntette. A földön csúszó kígyót a keresztet jelképező fához kötötte, és ezzel diadalmaskodott a csapáson. Azért énekeljünk Krisztusnak, a mi Istenünknek, mert ő megdicsőült!
Az ég a kereszt győzelmi jelét mutatta a jámbor uralkodónak, az Istenben bölcs császárnak, és azzal megalázta gonosz ellenségének gőgjét, vereséget szenvedett az eltévelyedés, és az isteni hit szerte az egész földkerekségre elterjedt. Ezért Krisztus Istenünknek énekeljünk, mert ő megdicsőült!
III. óda. 8. hang
A vessző a titok * előképének nyilvánult, * mert kivirágzása által jelölte ki a főpapot. * A hajdan terméketlen Egyháznak * most virágzott ki * a keresztfa, * a hatalomra és a megerősödésre.
Vizet adott a bottal megütött szikla a lázongó és kemény szívű népnek, és hirdette az Isten által kiválasztott Egyház titkát, melynek ereje és erőssége a kereszt.
Midőn a szeplőtelen Krisztus oldalát lándzsával átdöfték, belőle víz és vér jött ki, megújítva a szövetséget és lemosva a bűn szennyét. Azért a kereszt a hívek büszkesége és az uralkodók ereje és erőssége.
Katavászia 8. hang
Te vagy a hozzád folyamodók erőssége, Urunk! * Te vagy a sötétségben tévelygők világossága, * téged énekel az én lelkem!
Konták
4. hang. Mintadallam
Aki önként emelkedtél föl a keresztre, Krisztus Istenünk, * ajándékozd kegyelmedet a te rólad nevezett új népednek, * örvendeztesd meg erőddel hívő népedet, * és segítsd diadalra a rátámadó gonosszal szemben! * Hiszen a te szövetséged béke fegyvere, *’ legyőzhetetlen győzelmi jel!
Ikosz
Aki a harmadik égen túl a Paradicsomba ragadtatott el, és ott kimondhatatlan isteni igéket hallott, melyeket emberi nyelv el nem mondhat, azt írja a galatáknak: Mint az Írások kedvelői, olvassátok és értsétek, hogy – úgymond – nem dicsekedhetek mással, mint Urunk keresztjével, melyen szenvedve ő a szenvedéseket megölte. Ragadjuk meg azért mi is mindnyájan erősen az Úr keresztjét, mindnyájunk büszkeségét, mert számunkra az üdvösség fája az: a béke fegyvere, legyőzhetetlen győzelmi jel.
Kathizma 
8. hang. Minta: A Bölcsességet és Igét...
Vérednek áradatába * az istentelenséget teljesen elmerítetted, * Krisztusnak nagy hírnevű vértanúnője! * A kegyelem záporával megáztatod az értelem szántóföldjét, teljesen szent, * fölneveled a hitnek kalászát, * miként vértanú‑halálod után csodálatosan * életet esőző felhőként tűntél föl, * nagy hírnevű bajnok! * Esedezzél Krisztus Istenhez, * hogy adjon bűnbocsánatot mindazoknak, *’ akik buzgón megünneplik a ti szent emléketeket!
Dicsőség... most és... ugyanarra
Az Üdvözítőnek föld alá rejtett keresztjét * nagy buzgósággal elővette Szent Ilona, * és hogy a föld minden határa örömmel teljen el, * parancsot ad a Lélek sugallatára, * hogy templomot emeljenek, * és kormánypálcának adja fia kezébe a vezetéshez, ezt mondván: * Tárd ki kezedet, uralkodó, * és fogadd el a te erőd és győzelmi jeled * mindenki előtt történő fölmagasztalását, * és tanítsd meg, ó bölcs, kegyelmesen a nemzeteket, * hogy híven boruljanak le Krisztus keresztje *’ és kínszenvedése előtt!
IV. óda. 8.hang 
Hallottam, Uram, * a te gondviselésed titkát * és megértettem műveidet, * és dicsőítettem a te istenségedet! 
A keserű forrásokat a pusztában megváltoztatta egykor Mózes, kinyilvánította a pogányok megtérését a kereszt által.
A Jordán vesszővel kettéválasztott vize föltornyosult, előre jelezve az eltévelyedés kettévágását a kereszttel és a keresztséggel.
A nép dicsőségesen átvonult négy csoportban, a szövetség sátorának előrevitele mellett, kereszt alakú rendekbe tömörülve.
Csodálatosan kibontakozott az égen a kereszt, napsugarakat szórt és az egek Istenünk dicsőségét hirdették.
V. óda. 8.hang
Ó, háromszorosan boldog fa, * melyre szögeztetett Krisztus, a Király és Úr! * Általad elbukott a fa által csaló, * általa rászedetve, * kit testileg reád függesztettek, aki Isten, * és aki békét ajándékoz a mi lelkünknek.
Előled, tiszteletreméltó keresztfa, melyre Krisztust feszítették, szégyenkezve elfordult az Édent őrző lángpallos, és a félelmetes kerub is visszavonult a reádszegezett Krisztus elől, aki békességet ajándékoz a mi lelkünknek.
Az alvilági erők, a kereszt ellenségei rettegnek a levegőbe rajzolt keresztjeltől, és menekülnek tőle, a földön élő nép és a mennyeiek viszont térdet hajtanak Krisztus előtt, aki békességet ajándékoz a mi lelkünknek.
Tündöklő sugarakkal jelenik meg a Szent Kereszt a csábítás eltévelyedésének sötétségében élő nemzetek számára, hogy őket isteni fénnyel elárasztva a reáfeszített Krisztussal egyesítse, aki békességet ajándékoz a mi lelkünknek.
VI. óda. 8. hang
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén, * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával, * a világot megvilágosította.
Az öregségtől meggörnyedt és betegségtől gyötört Jákob fölegyenesedett, és kezét keresztbe tette az életadó kereszt hatékonyságát hirdetve, mert az árnyéktörvény régi Írását is megújította a testben reáfüggesztett Isten, aki megszüntette az eltévelyedés lelket emésztő betegségét.
Kereszt alakban tette a kezét az isteni ihletésű Izrael az ifjak fejére, s kinyilvánította, hogy a törvényimádó nép az idősebbnek kijáró tiszteletben részesült. Amikor meg azt gyanították, hogy tévedett, nem másította meg az életadó kereszt képét, mert Krisztus Isten újabb keletű népe lesz kiválóbb, úgymond, melyet a kereszt védelmez.
Katavászia 
Fényes köntöst adj nekem, * nagyirgalmú Krisztus, én Istenem, * hiszen a te ruházatod fényesség!
Konták 
4. hang. Minta: Aki önként...
Küzdelmeidet szépen vívtad meg, * és halálod után bennünket is megszentelsz * csodáidnak kiárasztása által, nagyhírű! * Azért szent elhunytodat tisztelve * és szent templomodban hittel folyamodva hozzád, * kérünk, add, hogy lelki betegségeinkből meggyógyuljunk *’ és csodáidból kegyelmet meríthessünk!
Ikosz
A hírneves Eufémia temploma Paradicsommá lett: hiszen közepén van a halhatatlanság Fája, az ő szent teste. Akik annak érett gyümölcséből szednek, hamarosan megszentelődnek. akik pedig szemlélik, csodálkoznak, hogy a holttest miként buzogtatja a vért, mintha élne, és hogyan áraszt el jó illattal mindenkit. Jertek hát serényen, mindnyájan, és tisztuljatok meg velem, a gyarlóval együtt minden szennytől! Vegyük körül, hogy csodáinak kegyelmi adományából meríthessünk!
VII. óda. 8. hang
A gonosz zsarnok esztelen parancsa az embereket megingatá, * mert Isten elleni fenyegetést és káromlást lehelt,  * de a három ifjút az állati düh meg nem rettenté, * sem az emésztő tűz,  * hanem a harmatozó fuvallattól kísérve, * a lángok között énekelték: * Áldott vagy te, a mi atyáinknak dicsőített Istene!
Fáról vett gyümölcsöt ízlelt az első ember, és az enyészet áldozatává lett: hiszen azt az ítéletet vonta magára, hogy az életet szégyenletes módon elveszítse, és így egész nemére a test enyészetét, a betegség fertőzését hagyományozta, de mi, földiek, megújulásra találtunk a keresztfában, és hangoztatjuk: Áldott vagy te, atyáinknak Istene!
Az engedetlenség megszegte Isten parancsolatát, és halált hozott az emberekre a fa, melynek gyümölcséből idő előtt szakítottak maguknak. Ez elzárta őket az élet drága fájától, mely viszont hozzáférhető lett a szörnyű halált halt gonosztevő megtérésekor, aki hangoztatta: Áldott vagy te, atyáinknak dicsőített Istene!
József, Izrael nemzedékét szemlélve, a jogar csúcsát fogta meg, jelképezve, hogy a tiszteletreméltó kereszt lesz e királyság erőssége. Valóban ez az uralkodók dicsőséges győzelmi jele és világossága mindazoknak, akik zengik: Áldott vagy te, atyáinknak dicsőített Istene!
VIII. óda. 8. hang
A Háromsággal egyenlő számú ifjak, * áldjátok a teremtő Atya-Istent, * énekeljétek a tüzet harmattá változtató, földre szállt Igét, * és magasztaljátok a mindnyájunkat megelevenítő Lelket, * aki legszentebb mindörökké!
Fölmagasztalják most a megtestesült Isten‑Ige vérével meghintett keresztet. Énekeljetek, égi erők, ünnepeljétek az emberek megújulását! Boruljatok le Krisztus keresztje előtt, mert általa elnyeri a világ az örök föltámadást!
Kegyelem sáfárai! Emeljétek föl emberi kezekkel, szent dologhoz méltó módon a keresztet ott, ahol Krisztus Isten állott, és a lándzsát, mellyel az Isten‑Ige testét átszúrták. Járuljanak oda az összes nemzetek és dicsőítsék Isten gondviselését mindörökké!
Örüljetek hív keresztény vezetők, kiket az isteni akarat kiválasztott! Dicsekedjetek a győzelmet hozó fegyverrel, a tiszteletreméltó kereszttel, melyet Istentől nyertetek. Vele a nyugtalankodást szító ellenségeket lecsendesítitek örökre.
Katavászia 
A mennyei Királyt, * kit az angyali hadak énekelnek, * dicsérjétek és magasztaljátok, * mindörökké!
IX. óda. 8. hang
Titkos Paradicsom * vagy te, Istenszülő, * mely megművelés nélkül * sarjadzotta Krisztust, * ki az életadó keresztfát ültette a földbe, * s most annak fölmagasztalásakor * őt imádjuk, * téged  pedig dicsőítünk.
Örvendezzen az erdő minden fája, mert megszenteltetett a természete! Krisztus ugyanis, aki ezeket kezdettől fogva növesztette, a keresztfán függ, és miatta ezt most is fölmagasztaljuk, és őt imádjuk és dicsőítjük.
Szent erőforrásnak bizonyult Isten minden bölcs embere számára a kereszt, melyen a bűnös szellemek hatalma teljesen összetört. Most pedig ennek felmagasztalásakor boruljunk le előtte, és dicsőítsük!
Katavászia 
Téged, a fölséges Isten Szűz Anyját, * aki minden értelmet meghaladó módon valóságos Istent szültél, * és fönségesebb vagy a tiszta lelkeknél is, * el nem hallgató dicsőítésekkel magasztalunk.
Fényének
A szenté
A szerfölött hírneves Eufémia vértanú emlékünnepén összegyűlve zengjük az ő magasztaló énekét, mert átvette az atyáktól az igaz hit tanítását, és annak megőrzésére a híveket megvilágosítja.
Az ünnepé
Kereszt, te vagy a világ üdvössége, Kereszt, te vagy minden szent támasza, a Kereszt az uralkodók erőssége, Kereszt, te vagy a hívek bástyája, Kereszt, te vagy az emberek ereje. Kereszt, te vagy a démonok bukása!
Dicséreti sztihirák 
3. hang. Minta: Lássunk hozzá, hívek, végezzük el...
A bajnoknő magasztalását Istennek tetsző módon * ünnepélyesen énekeljük, * zengjünk a mi csodatevő Istenünknek hálaadó éneket, * mert női természettel küzdött * az ellenséges hatalmasság láthatatlan ereje ellen * a szépen mérkőző vértanúnő, * s annak gyöngeségére való tekintettel * az ő isteni erejét segítségül adta. *’ A vértanúnő könyörgésére üdvözítsd a mi lelkünket! (kétszer)
Az igazság kelyhét * saját vértanú-vérével töltötte meg * Krisztus nagyhírű vértanúja, * s ezt, mely soha ki nem apad, az Egyháznak ajánlotta fel, * és a vele jámborságra törekvőket a bölcsesség szavával buzdította, mondván: * Merítsetek a föltámadás vértanú‑italából, * a szenvedélyeket lehűtő italból, * a hívő lelkek védőszeréből, * és kiáltsátok az Üdvözítőnek: * aki a Szentlélek élvezésének vizével * itatsz bennünket, *’ üdvözítsd a mi lelkünket!
Krisztus vérével megpecsételt lelkek! * A megváltás napjára * a vértanúság forrásából * szent vér buzog föl nekünk. * Merítsünk belőle lelki örömmel * a próféta szava szerint, hogy az Üdvözítő * életadó szenvedésének követésére * és az örök dicsőség elérésére * alkalmasokká alakítson át minket. * Azért hangoztassuk neki: * Urunk, aki szentjeidben megdicsőülsz, * nagy hírnevű bajnokod könyörgésére *’ üdvözítsd a mi lelkünket!
Dicsőség... 6. hang 
Az Üdvözítő jobbján áll a szűz * és bajnok és vértanúnő, * köntöse a felülmúlhatatlan erényesség, * ékessége a szentség olajága * és a küzdelem vértanú-vére, * s örvendezve kiáltja neki, lámpásával kezében: * Keneted illata után iramodtam, * mert szíven talált a te szereteted, Krisztus Isten. * Ne távolíts el magadtól, mennyei Jegyes! * Az ő könyörgésére áraszd reánk, * mindenható Üdvözítőnk, *’ a te irgalmadat!
Most és…
Ma az Élet fája előkerült a föld mélyéből, * és a reáfeszített Krisztus föltámadásának hitét igazolja. * Fölszentelt kezek fölemelik * és az égig való fölmagasztalását hirdetik. * Általa a mi földre bukott természetünk * a mennyek lakója lett. * Ezért hálaadással hangoztassuk: * Urunk, kit rajta fölmagasztaltak, * és általa minket magadhoz emeltél, * méltasd a téged éneklőket *’ mennyei örömre!
Előverses sztihirák
6. hang. Minta: Harmadnapon föltámadtál...
Boruljunk le ama helyen, * melyen Krisztus lába állott, * és emeljük föl a háromszorosan boldog keresztet, * melyen az Úr vérét ontotta *’ és ebből a világnak föltámadás fakadt!
Elővers: Magasztaljátok a mi Urunkat, Istenünket, és boruljatok le lába zsámolya előtt, mert  ő szent!
Irtsátok ki, Isten bölcsei, * a test és a lélek szenvedélyeit! * Igyekezzünk a földről mennyei boldogságba emelkedni * a kereszt fölmagasztalása révén, *’ az Uralkodó Krisztussal együtt keresztre feszíttetve!
Elővers: Isten a mi Királyunk öröktől fogva, szabadulást szerzett a föld közepette.
Íme, az Üdvözítő isteni oldalából életadó forrás fakadt * és megnedvesíti azok lelkét, * kik híven leborulnak az ő isteni szenvedése, *’ keresztje és föltámadása előtt.
Dicsőség... 1. hang
Ma a szent atyák Krisztus ügyében összegyülekezett kara * átadja neked, Nagyhírnevű, az igaz hit könyvét, * és azt te tiszteletreméltó kezedbe veszed, * és mindvégig ott tartod. * Azért az emberek karai is összegyűlnek, * és mi a te bajvívásodat magasztaljuk, * buzgósággal hangoztatva: * Üdvözlégy Nagyhírű, * ki a női természetet férfiassággal fölfegyverzetté változtattad! * Üdvözlégy, Nagyhírű, * ki az igaz és az atyáktól hátrahagyott hitet sértetlenül megőrizted! *’ Üdvözlégy, ki imádkozol a mi lelkünkért!
Most és...
Ma Dávid szent jövendölése valóban megvalósul, * mert íme leborulunk a te szeplőtelen lábaid zsámolya előtt, * és a te szárnyaid árnyékában reménykedünk, végtelen kegyelmű, * és ezt kiáltjuk néked: * Legyen reánk jegyezve arcod fényessége, * és magasztald föl igazhitű népedet, *’ a te tiszteletreméltó kereszted fölmagasztalásával, kegyelmes Krisztusunk!
Tropár 4. hang
A te báránykád, Eufémia, * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszítettem * és eltemetkezem veled keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * ki szeretettel áldozom föl magamat tenéked! * Az ő könyörgésére * üdvözítsd a mi lelkünket, ó Irgalmas!
Tropár 1. hang
Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel őrizd meg a te népedet! 


